
Privind aprobarea Studiului de Fezabilitate pentru investiţia „Deviere canale de desecare în Parcul Industrial Freidorf”
Direcţia Dezvoltare  are cuprins în programul de investiţii pe anul 2014 obiectivul de investiţii „Deviere canale de desecare în Parcul Industrial Freidorf”.
În vederea stimulării dezvoltării economice locale - în conformitate cu Hotărârea Consiliului Local al Municipiului Timişoara nr. 220/1999 - a fost constituit Parcul Industrial Freidorf Timişoara. Terenul aferent acestuia este situat în zona de sud-vest a Municipiului Timişoara, în intravilanul localităţii şi are o suprafaţa totală de 63ha şi 3600 mp, având ca proprietar Municipiul Timişoara.
Prin promovarea acestui obiectiv se urmăreşte dezvoltarea de profile economice noi, atragerea investiţiilor străine, creşterea numărului de locuri de muncă, precum şi implementarea de tehnologii şi de echipamente noi.

 În prezent, în Parcul Industrial  sunt concesionate următoarele parcele:

· o parcelă de 22.883 mp concesionată de SC Kromberg &Schubert România SRL – produce cablaje electrice auto;

· o parcelă de 49.282 mp concesionată de SC Kontitech România SRL-  produce componente auto; 

· o parcelă de 5.000 mp concesionată de SC Rosign SRL - produce semnalizări rutiere;
· o parcelă de 7.897 mp concesionată de SC R-Coating SRL - tratarea si acoperirea metalelor;
· o parcelă de 80.000 mp concesionată de SC ELBA SA - produce corpuri de iluminat;
· o parcelă de 10.000 atribuită în folosinţă directă către Teatrul Naţional Mihai Eminescu Timişoara  pentru realizarea unei fabrici de decoruri;

· pe o parcelă de 8.000 mp se realizează Centrul Regional de Competenţe şi Dezvoltare a Furnizorilor în Sectorul Automotive - CERC de către Primăria Timişoara.

Suprafaţa liberă a Parcului Industrial Freidorf  este traversată de canale de desecare care fac parte din amenajarea hidroameliorativă complexă Şag – Topolovăţ UD Utvin, canale care au un traseu sinuos, ceea ce  afectează  parcelarea terenului  conform Planului Urbanistic de Detaliu, aprobat prin HCL nr. 332/2005 şi reduc suprafaţa utilă a parcului. Suprafaţa fragmentată limitează drastic dezvoltarea de investiţii majore.
Pentru  parcelarea terenului conform reglementărilor urbanistice, în parcele de forma dreptunghiulară, cu suprafeţe de 2-4-6 ha şi  utilizarea acestora conform parametrilor urbanistici de utilizare  prevăzuţi în  PUD,  trebuie aduse modificări traseelor canalelor de desecare existente în zonă.

Având în vedere cele menţionate, este necesară şi oportună, realizarea  lucrărilor propuse, respectiv mutarea canalelor de desecare de pe traseul sinuos existent  pe alte trasee rectilinii pentru a oferi potenţialilor investitori suprafeţe de teren mari şi compacte.
Sursa de finanţare: Bugetul local capitolul Cap 70.02.50. Alte servicii în domeniul locuinţelor, serviciilor şi dezvoltării comunale, Cap. C Cheltuieli pentru elaborarea studiilor de prefezabilitate, a studiilor de fezabilitate, a proiectelor şi altor studii aferente obiectivelor de investiţii.
Primăria Municipiului Timişoara a recepţionat Studiul de Fezabilitate pentru ,,Deviere canale de desecare în Parcul Industrial Freidorf”, realizat de Institutul Naţional de Cercetare – Dezvoltare pentru Îmbunătăţiri Funciare ISPIF Bucureşti – Sucursala Banat, conform contractului de prestări servicii nr.128/14.05.2014.
În vederea realizării investiţiei este necesară aprobarea Studiului de Fezabilitate.

Valoarea totală a investiţiei ,,Deviere canale de desecare în Parcul Industrial Freidorf”este estimată, conform devizului general al investiţiei, la  269.267 lei (inclusiv TVA), respectiv 61.129 euro (inclusiv TVA) (1 euro = 4,4049 lei la data de 17.06.2014).

Durata de realizare pentru execuţia lucrărilor  este estimată  la 3 luni.

Urmare a celor de mai sus,

                                                                P r o p u n e m:

Aprobarea Studiului de Fezabilitate pentru obiectivul de investiţii ,,Deviere canale de desecare în Parcul Industrial Freidorf”, întocmit de Institutul Naţional de Cercetare – Dezvoltare pentru Îmbunătăţiri Funciare ISPIF Bucureşti – Sucursala Banat,  cu principalii indicatori tehnico-economici prevăzuţi în anexă şi realizarea obiectivului de investiţii.

